Document ID: 32001R2492

Komisijos reglamentas (EB) Nr. 2492/2001
2001 m. gruodžio 19 d.
iš dalies keičiantis Reglamentą (EB) Nr. 1445/95 dėl importo ir eksporto licencijų taikymo galvijienos sektoriuje taisyklių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo [1] su paskutiniais pakeitimais, padarytais Komisijos reglamentu (EB) Nr. 2345/2001 [2], ypač į jo 29 straipsnio 2 dalį,
kadangi:
(1) Komisijos reglamente (EEB) Nr. 2789/98 [3] su paskutiniais pakeitimais, padarytais Reglamentu (EB) Nr. 1204/2001 [4], numatyta laikina, iki 2001 m. gruodžio 31 d., leidžianti nukrypti nuostata nuo Komisijos reglamento (EB) Nr. 1445/95 [5] su paskutiniais pakeitimais, padarytais Reglamentu (EB) Nr. 24/2001 [6].
(2) Atsižvelgiant į galvijienos eksportui taikomas sudėtingas ekonomines sąlygas ir į patirtį, įgytą taikant leidžiančias nukrypti nuostatas, tam tikros laikinai sušvelnintos sąlygos, susijusios su eksporto licencijų su iš anksto nustatyta grąžinamąja išmoka galiojimo laikotarpiu ir Reglamento (EB) Nr. 1445/95 10 straipsnio 5 dalies taikymu produktams, kurių KN kodas yra 0202, turėtų būti padarytos nuolatinėmis. Dėl to šias sąlygas reikėtų įtraukti į Reglamentą (EB) Nr. 1445/95.
(3) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1445/95 iš dalies keičiamas taip:
1) 8 straipsnio 1 dalies pirmoji pastraipa pakeičiama taip:
"Licencijų eksportuoti produktus, už kuriuos prašoma grąžinamosios išmokos ir kuriems turi būti išduodama eksporto licencija su iš anksto nustatyta grąžinamąja išmoka, galiojimo laikotarpis yra:
- penki mėnesiai pridedant einamąjį mėnesį produktams, kurių KN kodas yra 010210, ir 75 dienos produktams, kurių KN kodai yra 010290 ir 1602,
- 60 dienų kitiems produktams,
skaičiuojant nuo jų išdavimo datos tokia prasme, kaip vartojama Komisijos reglamento (EB) Nr. 1291/2000 [7] 23 straipsnio 2 dalyje."
2) 10 straipsnio 5 dalies pirmasis sakinys ir antrojo sakinio pirmoji dalis pakeičiami taip:
"Nepaisant 1 dalies, paraiškoms gauti licenciją ne daugiau kaip 22 tonoms produktų, kurių KN kodai yra 0201 arba 0202, penkių dienų uždelsimo laikotarpis netaikomas. Šiuo atveju, nepaisant 8 straipsnio nuostatų, išduotos licencijos galioja tik penkias darbo dienas nuo faktinės jų išdavimo datos tokia prasme, kaip apibrėžta Reglamento (EB) Nr. 1291/2000 23 straipsnio 2 dalyje, o paraiškų gauti licenciją ir licencijų 20 langelyje įrašoma:"
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas paraiškoms gauti eksporto licencijas su iš anksto nustatyta grąžinamąja išmoka nuo 2002 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gruodžio 19 d.

Labels: 3
17
6